1. ปัจจัยความเสี่ยง

การดำเนินธุรกิจของบริษัทฯ ต้องเผชิญกับความเสี่ยงต่างๆ
ซึ่งประกอบด้วยความเสี่ยงทั่วไปและความเสี่ยงเฉพาะบางประการ ดังนั้น
การลงทุนในหลักทรัพย์ของบริษัทฯ
ผู้ลงทุนควรพิจารณาอย่างรอบคอบถึงปัจจัยความเสี่ยงที่ระบุไว้ในข้อนี้และความเสี่ยงอื่นๆ ซึ่งบริษัทฯ
ไม่อาจทราบได้ในขณะนี้หรือเป็นความเสี่ยงที่บริษัทฯ
พิจารณาในขณะนี้ว่าไม่มีผลกระทบในสาระสำคัญต่อการดำเนินธุรกิจของบริษัทฯ
และหากปัจจัยความเสี่ยงดังกล่าวเกิดขึ้นจริง ธุรกิจ สถานะทางการเงิน
และผลการดำเนินงานของบริษัทฯ อาจได้รับผลกระทบ และอาจส่งผลให้ราคาหุ้นสามัญของบริษัทฯ
ลดลง และนักลงทุนอาจขาดทุนจากการลงทุนได้

นอกจากนี้ บริษัทฯ
ยังมีปัจจัยความเสี่ยงในการประกอบธุรกิจอินเทอร์เน็ตที่นักลงทุนสามารถศึกษาได้จากแบบแสดงรายการข้อมูลประจำปีของบริษัท
ซีเอส ล็อกซอินโฟ จำกัด (มหาชน)

1.1 ความเสี่ยงในด้านเทคโนโลยีและการปฏิบัติงาน

1.1.1
ความเสี่ยงจากการที่ดาวเทียมอาจเกิดความเสียหายหรือเกิดความบกพร่องในขณะที่อยู่ในวงโคจร
(In-Orbit Failure)

ดาวเทียมเป็นงานสร้างทางวิศวกรรมขั้นสูงและเมื่อมีการส่งดาวเทียมเข้าสู่วงโคจรแล้วอาจได้รับความเสียหายจากการขัดข้องของระบบการทำงานของดาวเทียม
พายุสุริยะ หรือการชนกันระหว่างดาวเทียมกับวัตถุต่างๆ ในอวกาศ เป็นต้น
ซึ่งอาจส่งผลให้ดาวเทียมได้รับความเสียหาย
ทำให้มีความสามารถในการให้บริการถ่ายทอดสัญญาณลดลงชั่วคราวหรือถาวร
หรือเกิดความเสียหายทั้งหมด ซึ่งอาจก่อให้เกิดผลกระทบต่อการให้บริการ
และอาจทำให้สูญเสียลูกค้าที่มีอยู่ในปัจจุบัน และ/หรือ
สูญเสียโอกาสในการหาลูกค้าใหม่ในระหว่างการจัดหาดาวเทียมดวงใหม่มาให้บริการแทน
อย่างไรก็ดี
ผู้จัดสร้างดาวเทียมได้ออกแบบให้ดาวเทียมมีคุณลักษณะที่สามารถทนทานต่อผลของความเสียหายข้างต้นได้ในระดับหนึ่ง
ถึงแม้ว่าความเสียหายขั้นรุนแรงจนอาจทำให้ดาวเทียมหมดสภาพการใช้งานจะมีความเป็นไปได้น้อยมาก
แต่บริษัทฯ ก็ได้จัดเตรียมแผนการเพื่อรองรับผลเสียหายอันอาจจะเกิดขึ้นกับลูกค้า
หากเกิดความเสียหายขั้นรุนแรงขึ้นกับดาวเทียมดวงใดดวงหนึ่งจนหมดสภาพการใช้งาน
โดยสามารถดำเนินการให้ผู้ใช้บริการส่วนหนึ่งย้ายมาใช้ช่องสัญญาณที่ยังคงว่างอยู่ในดาวเทียมไทยคมที่เหลือ
นอกจากนี้ บริษัทฯ
ยังได้ทำสัญญาร่วมกับผู้ให้บริการรายอื่นในการเช่าช่องสัญญาณจากดาวเทียมอื่นชั่วคราว
เพื่อให้ผู้ใช้บริการสามารถโอนการใช้งานไปได้ในระหว่างที่บริษัทฯ
เร่งดำเนินการสร้างดาวเทียมขึ้นเพื่อทดแทน ซึ่งโดยทั่วไปจะใช้ระยะเวลาประมาณ 18 – 30
เดือน ทั้งนี้ขึ้นอยู่กับขนาดและความซับซ้อนของดาวเทียม

บริษัทฯ ได้ตระหนักถึงความเสี่ยงที่อาจเกิดขึ้นกับดาวเทียมขณะที่อยู่ในวงโคจรค้างฟ้า
เพื่อป้องกันความเสี่ยงภัยดังกล่าวที่อาจเกิดขึ้น บริษัทฯ
จึงได้จัดทำประกันภัยดาวเทียมเพื่อคุ้มครองความเสี่ยงภัยทุกชนิด (All Risks)
โดยกระทรวงเทคโนโลยีสารสนเทศและการสื่อสาร และบริษัทฯ เป็นผู้รับผลประโยชน์ร่วมกัน
กรมธรรม์ประกันภัยที่จัดทำนั้นเป็นแบบ Full Coverage with Partial Loss กล่าวคือ บริษัทฯ
สามารถเรียกร้องค่าเสียหายในทันทีที่ดาวเทียมได้รับความเสียหายเพียงบางส่วน
มูลค่าประกันภัยดังกล่าวมีมูลค่าเท่ากับมูลค่าทางบัญชีของดาวเทียม ณ ระยะเวลาที่ทำประกันภัย
อย่างไรก็ตาม
มูลค่าประกันภัยดังกล่าวไม่ครอบคลุมผลเสียหายจากการสูญเสียรายได้อันสืบเนื่องมาจากการเสียหายของดาวเทียม
ซึ่งอาจส่งผลกระทบต่อผลประกอบการของบริษัทฯ

ตารางมูลค่าวงเงินประกันภัย

  -------------------- -------------------------- ------------------------
  โครงการดาวเทียม       วงเงินประกัน                 ระยะเวลา
                       (ล้านดอลลาร์สหรัฐฯ)           

  ไทยคม 1A             3.83                       มิถุนายน 2551 – กรกฏาคม
                                                  2552

  ไทยคม 2              7.72                       มิถุนายน 2551 - มิถุนายน
                                                  2552

  ไทยคม 4 (ไอพีสตาร์)    300.00                     สิงหาคม 2551 – สิงหาคม
                                                  2552

  ไทยคม 5              87.81                      พฤษภาคม 2551 - พฤษภาคม
                                                  2552
  -------------------- -------------------------- ------------------------

  อนึ่ง กรมธรรม์ประกันภัยของกิจการดาวเทียม จะไม่ครอบคลุมเหตุการณ์ต่อไปนี้

1.  ภาวะสงคราม การคุกคาม หรือการป้องกัน หรือการกระทำอันนำไปสู่สงครามโดยรัฐบาล
    หรือการใช้กำลังทางทหาร

2.  อุปกรณ์ต่อต้านดาวเทียม หรืออุปกรณ์เกี่ยวข้องกับระเบิดปรมาณูหรือนิวเคลียร์

3.  การก่อกบฏ การก่อความไม่สงบ การจลาจล การนัดหยุดงาน การปฏิวัติ สงครามกลางเมือง
    การก่อการร้าย

4.  การยึดทรัพย์โดยหน่วยงานรัฐบาล

5.  ปฏิกิริยาตอบสนองของนิวเคลียร์ กัมมันตภาพรังสีของนิวเคลียร์ที่ตกค้าง
    โดยทางตรงหรือทางอ้อม อันทำให้เกิดการสูญเสีย/เสียหายต่อดาวเทียม
    ยกเว้นกัมมันตภาพรังสีที่เกิดขึ้นเองตามธรรมชาติ

6.  คลื่นกระแสไฟฟ้า หรือคลื่นความถี่รบกวน

7.  ความตั้งใจ หรือเจตนาในการกระทำของผู้(เอา)ประกันหรือผู้มีอำนาจในการกระทำ
    อันก่อให้เกิดการสูญเสียหรือเสียหายของดาวเทียม

1.1.2 ความเสี่ยงจากการเปลี่ยนแปลงทางเทคโนโลยี

เทคโนโลยีในด้านการส่งสัญญาณวิทยุ/โทรทัศน์และโทรคมนาคม (Broadcasting and
Telecommunications) มีการเปลี่ยนแปลงอย่างต่อเนื่องและรวดเร็ว
ประกอบกับมีการพัฒนาคิดค้นเทคโนโลยีใหม่ๆ เกิดขึ้นอย่างต่อเนื่อง อย่างไรก็ตาม
เทคโนโลยีของดาวเทียมที่มีการใช้งานในปัจจุบัน (Conventional Satellite)
ยังไม่มีการเปลี่ยนแปลงจากอดีตมากนัก ดังนั้น
ปัจจัยทางด้านการเปลี่ยนแปลงเทคโนโลยีสำหรับดาวเทียมประเภท Conventional Satellite
จึงยังคงส่งผลกระทบค่อนข้างน้อยต่อการตัดสินใจของลูกค้าในการเลือกใช้ดาวเทียมของบริษัทฯ
หรือดาวเทียมของคู่แข่งขัน
โดยปัจจัยด้านคุณภาพและมาตรฐานในการบริการตลอดจนนโยบายการให้บริการและศักยภาพของผู้ให้บริการเป็นปัจจัยที่สำคัญในการตัดสินใจของลูกค้า
สำหรับระบบดาวเทียมประเภท Conventional Satellite
ที่เหมาะกับการใช้งานทางด้านการส่งสัญญาณวิทยุ/โทรทัศน์ (Broadcasting) นั้น บริษัทฯ
ยังคงติดตามและศึกษาพัฒนาเทคโนโลยีในการให้บริการอย่างต่อเนื่อง
เพื่อเตรียมการสำหรับการจัดหาดาวเทียมดวงใหม่ไปทดแทนดาวเทียมเก่าที่หมดอายุลง

นอกจากเทคโนโลยีของดาวเทียม Conventional Satellite แล้ว บริษัทฯ
ยังได้ทำการวิจัยและพัฒนาเทคโนโลยีใหม่ๆ ทางดาวเทียมสื่อสารอย่างต่อเนื่อง
ทั้งการพัฒนาอุปกรณ์ประจำสถานีภาคพื้นดินเพื่อให้สามารถปรับตัวได้ทันกับการพัฒนาด้านเทคโนโลยีที่เกี่ยวข้องกับดาวเทียม
และการพัฒนาเทคโนโลยีระบบไอพีสตาร์ในส่วนที่เกี่ยวข้องกับอุปกรณ์เชื่อมต่อสัญญาณอินเทอร์เน็ต
ทางด้านผู้ใช้งาน (User Terminal)
โดยเฉพาะสำหรับการใช้งานด้านอินเทอร์เน็ตในภูมิภาคเอเชีย-แปซิฟิกเพื่อให้มีประสิทธิภาพเพิ่มยิ่งขึ้นและราคาที่ถูกลง

1.1.3 ความเสี่ยงจากอายุการใช้งานของดาวเทียมสั้นลง

ดาวเทียมทุกดวงมีอายุการใช้งานจำกัด โดยเฉลี่ยประมาณ 12-16 ปี แต่ยังมีปัจจัยอื่นๆ
ที่มีผลให้ดาวเทียมมีอายุการใช้งานเฉลี่ยเพิ่มขึ้นหรือลดลง เช่น คุณภาพของโครงสร้าง
ความแข็งแกร่ง และความทนทานของอุปกรณ์ต่างๆ จรวดที่ใช้ส่งดาวเทียม
ประสิทธิภาพในการจัดส่งดาวเทียมขึ้นสู่วงโคจร
ตลอดทั้งปริมาณการใช้เชื้อเพลิงของดาวเทียมและทักษะความสามารถในการควบคุมดาวเทียมในสภาวการณ์ต่างๆ
ดังนั้น บริษัทฯ อาจสูญเสียลูกค้าและรายได้ หากดาวเทียมของบริษัทฯ
มีอายุการใช้งานสั้นกว่าที่ได้คาดการณ์ไว้ และบริษัทฯ
ไม่สามารถจัดหาหรือส่งดาวเทียมดวงใหม่แทนได้ทันเวลา

วิศวกรดาวเทียมของบริษัทฯ จะทำการประเมินอายุดาวเทียมที่เหลือเป็นประจำ
ซึ่งถ้าอายุดาวเทียมที่เหลืออยู่น้อยกว่า 5 ปี
ก็จะมีการแจ้งหน่วยงานที่เกี่ยวข้องเพื่อพิจารณาเรื่องงบประมาณแหล่งเงินทุนและ
ผลตอบแทนจากการลงทุน ในการจัดหาดาวเทียมมาทดแทนดาวเทียมที่กำลังจะหมดอายุลง

1.1.4 ความเสี่ยงจากการจองตำแหน่งวงโคจรดาวเทียมและการประสานงานความถี่

เมื่อบริษัทฯ มีแผนงานในการจัดส่งดาวเทียมขึ้นไปในตำแหน่งวงโคจรใหม่ที่บริษัทฯ
ยังไม่ได้รับสิทธิในการใช้ตำแหน่งวงโคจร บริษัทฯ
จะต้องยื่นขอจองตำแหน่งวงโคจรกับสหภาพโทรคมนาคมระหว่างประเทศ (International
Telecommunications Union หรือ “ITU”) ผ่านหน่วยงานของรัฐที่รับผิดชอบ
(Administration of Thailand) เนื่องจากตำแหน่งวงโคจรค้างฟ้าเป็นทรัพยากรที่มีอยู่จำกัด
การจองตำแหน่งวงโคจร และการประสานงานความถี่จึงมีความสำคัญยิ่ง
องค์กรของสหประชาชาติที่ทำหน้าที่ดูแลเกี่ยวกับการสื่อสารโทรคมนาคมคือ ITU
ซึ่งประเทศไทยเข้าร่วมเป็นสมาชิก โดยมีกระทรวงเทคโนโลยีสารสนเทศและการสื่อสาร
และสำนักงานคณะกรรมการกิจการโทรคมนาคมแห่งชาติ
เป็นผู้แทนประเทศในการเจรจาประสานงาน โดยผู้ยื่นขอจองตำแหน่งวงโคจรก่อน
จะได้รับการพิจารณาอนุญาตให้ได้รับสิทธิในการใช้ตำแหน่งดังกล่าวก่อน
และผู้ได้รับสิทธิจะต้องส่งดาวเทียมขึ้นสู่วงโคจรในตำแหน่งที่ได้สิทธิภายใน 7 ปี
จากการมีตำแหน่งวงโคจรที่จำกัดนี้
การประสานงานความถี่จะมีส่วนช่วยในการทำให้เกิดประสิทธิภาพในการใช้ตำแหน่งวงโคจรเพิ่มมากขึ้น
ซึ่งปัจจุบันกระบวนการในการประสานงานความถี่มีความยุ่งยากและใช้เวลานานมากขึ้นเนื่องจากมีความต้องการใช้ช่องสัญญาณดาวเทียมมากขึ้นทำให้ดาวเทียมในวงโคจรค้างฟ้ามีจำนวนมากขึ้นและใกล้กันมากขึ้น
ดังนั้น เพื่อกำจัดหรือทำให้เกิดสัญญาณรบกวนระหว่างกันน้อยที่สุด
อาจส่งผลกระทบทำให้ต้องมีการปรับเปลี่ยนการออกแบบดาวเทียม
การปรับเปลี่ยนพื้นที่ให้บริการหรือการปรับเปลี่ยนอุปกรณ์รับภาคพื้นดินให้เหมาะสมกับการใช้งานความถี่
และวงโคจรร่วมกันของดาวเทียมต่างๆ
ซึ่งการดำเนินการดังกล่าวอาจก่อให้เกิดข้อจำกัดทางเทคนิคในการให้บริการในบางพื้นที่
หรือในบางช่วงความถี่ ตามผลการประสานงานความถี่ที่ตกลงกันไว้

1.1.5 ความเสี่ยงด้านการปฏิบัติงาน

การปฏิบัติงานควบคุมดาวเทียม ต้องอาศัยบุคลากรที่มีความรู้ ความสามารถ ในด้านนี้เป็นอย่างดี
ดังนั้นบริษัทฯ จะมีขั้นตอนในการฝึกอบรมพนักงาน เพื่อให้มั่นใจว่า
พนักงานมีความรู้และทักษะในการปฏิบัติงานได้เป็นอย่างดี
เพื่อหลีกเลี่ยงความผิดพลาดในการปฏิบัติงาน
โดยเฉพาะการส่งสัญญาณติดต่อขึ้นไปบนดาวเทียมเพื่อควบคุมการทำงาน
ต้องมีการตรวจสอบความถูกต้องของสัญญาณก่อนที่จะมีการส่งคำสั่งทุกครั้ง ทั้งนี้
ในกรณีที่เกิดความผิดพลาดในการส่งคำสั่งเพื่อควบคุมดาวเทียม
ก็จะมีขั้นตอนที่เตรียมไว้ล่วงหน้าสำหรับการแก้ไขปัญหาที่เกิดขึ้น อย่างไรก็ตาม
แม้ว่าโอกาสที่จะเกิดความผิดพลาดในการปฏิบัติงานของพนักงานจะมีต่ำมาก
แต่การควบคุมดาวเทียมยังคงเป็นการดำเนินการโดยมนุษย์
จึงมีความเสี่ยงที่อาจจะมีความผิดพลาดเกิดขึ้นได้

1.2 ความเสี่ยงในการประกอบธุรกิจ

1.2.1 ความเสี่ยงจากการเปลี่ยนแปลงในกฎหมาย ระเบียบ ข้อบังคับ และนโยบายของรัฐบาล

บริษัทฯ
ก่อตั้งและจดทะเบียนในประเทศไทยและดำเนินการให้บริการด้านโทรคมนาคมผ่านดาวเทียมภายใต้สัญญาดำเนินกิจการดาวเทียมสื่อสารภายในประเทศ
ซึ่งบริษัทฯ
อาจจะมีความเสี่ยงในการดำเนินธุรกิจจากการแข่งขันที่สูงขึ้นอันเกิดจากการเปลี่ยนแปลงกฎระเบียบและหลักเกณฑ์ในการประกอบกิจการโทรคมนาคมผ่านดาวเทียมสื่อสาร
และนโยบายของรัฐบาลในด้านการเปิดเสรีภาคอุตสาหกรรมโทรคมนาคม นอกจากนี้
การเปลี่ยนแปลงในกฎหมาย ระเบียบ ข้อบังคับ และนโยบายของรัฐบาลในเรื่องอื่นๆ นั้น
อาจจะส่งผลกระทบอย่างมีนัยสำคัญต่อการดำเนินงานของบริษัทฯ ทั้งทางตรงและทางอ้อม

1.2.2 ความเสี่ยงด้านกฎหมายและข้อกำหนดในแต่ละประเทศที่บริษัทฯ เข้าไปประกอบธุรกิจ

ในปัจจุบัน กระแสโลกาภิวัฒน์ซึ่งสนับสนุนให้มีการเปิดเสรีทางเศรษฐกิจและการค้า ได้ช่วยให้บริษัทฯ
สามารถเข้าไปประกอบธุรกิจให้บริการโทรคมนาคมผ่านดาวเทียมในประเทศต่างๆ
ได้กว้างขวางยิ่งขึ้น อย่างไรก็ตาม การเข้าไปประกอบธุรกิจในแต่ละประเทศนั้น บริษัทฯ
จะต้องปฏิบัติให้สอดคล้องกับกฎระเบียบ กฎเกณฑ์ นโยบายหรือข้อตกลงระหว่างประเทศ
รวมทั้งกฎหมายที่เกี่ยวข้องกับการประกอบธุรกิจโทรคมนาคมผ่านดาวเทียมของประเทศนั้นๆ ด้วย
เนื่องจากอุตสาหกรรมสื่อสารโทรคมนาคมผ่านดาวเทียมอยู่ภายใต้การควบคุมที่เข้มงวด
การแก้ไขกฎหมายต่างๆ ที่เกี่ยวข้องกับการประกอบธุรกิจโทรคมนาคมในแต่ละประเทศ
รวมถึงการเปลี่ยนแปลงในนโยบายของรัฐบาลของประเทศต่างๆ
ในการสนับสนุนหรืออุดหนุนอุตสาหกรรมโทรคมนาคมดาวเทียม อาจส่งผลให้บริษัทฯ
ไม่สามารถได้รับหรือดำรงไว้ซึ่งการอนุญาตในการประกอบธุรกิจหรือการดำเนินการให้เป็นไปตามกลยุทธ์ทางธุรกิจของบริษัทฯ
นอกจากนี้ การแก้ไขเปลี่ยนแปลงนโยบายหรือกฎเกณฑ์ในข้อตกลงระหว่างประเทศของ ITU
ข้อตกลงในภูมิภาคเอเชีย-แปซิฟิก และประเทศอื่นที่บริษัทฯ
ให้บริการอาจก่อให้เกิดผลกระทบอย่างมีนัยสำคัญต่อธุรกิจ ฐานะทางการเงิน ผลการดำเนินงาน
และโอกาสทางธุรกิจของบริษัทฯ
โดยเฉพาะอย่างยิ่งหากการแก้ไขเปลี่ยนแปลงดังกล่าวส่งผลให้ต้นทุนในการดำเนินงานเพิ่มสูงขึ้นหรือเพิ่มข้อจำกัดในการประกอบธุรกิจของบริษัทฯ
นอกจากปัจจัยที่ได้กล่าวมาข้างต้น บริษัทฯ
ยังมีความเสี่ยงทางภาษีที่อาจเกิดขึ้นจากการตีความและกฎหมายที่เกี่ยวกับภาษีอากรของแต่ละประเทศที่แตกต่างกัน

ทั้งนี้ ในการประกอบธุรกิจในต่างประเทศ บริษัทฯ
ได้ใช้ความระมัดระวังอย่างมากในอันที่จะปฏิบัติตามกฎหมายของแต่ละประเทศที่บริษัทฯ
เข้าไปประกอบธุรกิจให้บริการอยู่
รวมถึงนโยบายหรือกฎเกณฑ์ในข้อตกลงระหว่างประเทศและของประเทศอื่นที่บริษัทฯ ให้บริการ
และในกรณีที่จำเป็น บริษัทฯ ก็จะขอคำปรึกษาจากสำนักงานกฎหมายในประเทศต่างๆ เหล่านั้น
ซึ่งมีความเชี่ยวชาญเฉพาะด้านในเรื่องดังกล่าว
เพื่อให้คำแนะนำและ/หรือเพื่อช่วยดำเนินการให้บริษัทฯ
สามารถดำเนินการและปฏิบัติตามข้อบังคับต่างๆ ได้อย่างถูกต้องครบถ้วน

1.2.3 ความเสี่ยงจากการที่รายได้หลักของบริษัทฯ
ขึ้นอยู่กับการให้บริการแก่ลูกค้าหลักเพียงน้อยราย

รายได้หลักของบริษัทฯ
ขึ้นอยู่กับการให้บริการแก่ลูกค้าหลักเพียงน้อยรายซึ่งส่วนใหญ่เป็นผู้ประกอบธุรกิจการสื่อสารโทรคมนาคม
ในปี 2551 บริษัทฯ มีรายได้จากการให้บริการแก่ลูกค้ารายใหญ่สุดสามรายแรกคิดเป็นร้อยละ 27.5
ของรายได้จากการขายและบริการ ตามงบการเงินรวมของบริษัทฯ

หากลูกค้าหลักรายใดรายหนึ่งยกเลิกสัญญา ไม่ต่อสัญญา
หรือต่อสัญญาโดยกำหนดเงื่อนไขที่เป็นภาระต่อบริษัทฯ เพิ่มขึ้น อาทิ การกำหนดค่าบริการที่ลดลง
หรือลูกค้าหลักอาจประสบปัญหาด้านการเงิน และชำระเงินให้แก่บริษัทฯ ล่าช้า
อาจก่อให้เกิดผลกระทบในทางลบต่อธุรกิจของบริษัทฯ อย่างไรก็ตาม ลูกค้าหลักของบริษัทฯ
ได้ชำระค่าบริการอย่างสม่ำเสมอ
เนื่องมาจากลูกค้ามีความจำเป็นต้องใช้บริการช่องสัญญาณดาวเทียมเพื่อออกอากาศรายการโทรทัศน์และเพื่อให้บริการสื่อสารโทรคมนาคมซึ่งการเปลี่ยนไปใช้ดาวเทียมดวงอื่นจะทำให้มีต้นทุนและความยุ่งยากในการปรับเปลี่ยนแนวรับของจานดาวเทียม
ซึ่งเป็นข้อจำกัดประการสำคัญหากลูกค้าจะเปลี่ยนไปใช้ดาวเทียมของผู้ให้บริการรายอื่นและหยุดการใช้บริการดาวเทียมของบริษัทฯ

1.2.4 ความเสี่ยงจากการเติบโตของความต้องการด้านการบริการดาวเทียมช้ากว่าประมาณการ

การเติบโตในธุรกิจ Conventional satellite
ขึ้นอยู่กับความต้องการบริการและการพัฒนาการทางด้าน Television Broadcasting
ซึ่งความต้องการดังกล่าวอาจไม่เพิ่มมากขึ้นอย่างมีนัยสำคัญ อย่างไรก็ตาม
การพัฒนาเทคโนโลยีด้านการสื่อสารโทรทัศน์และการให้บริการโทรทัศน์แบบความละเอียดสูงจะทำให้ความต้องการบริการดาวเทียมเพิ่มมากขึ้น
ในทำนองเดียวกัน การขยายธุรกิจของ Broadband Satellite หรือดาวเทียมไทยคม 4
(ไอพีสตาร์) อันได้แก่ การพัฒนาด้านการบริการด้านการสื่อสารด้วย Internet Protocol (IP)
ซึ่งรวมถึงบริการข้อมูลและมัลติมิเดีย ขึ้นอยู่กับการเติบโตของความต้องการสำหรับการสื่อสารด้วย
IP และการสื่อสารด้วยอินเทอร์เน็ตความเร็วสูง

แม้ว่าความต้องการจะเพิ่มสูงขึ้น แต่บริษัทฯ
อาจพบกับการแข่งขันจากการให้บริการการสื่อสารด้วยเทคโนโลยีภาคพื้นดินอื่นๆ ทั้งนี้ บริษัทฯ
อาจยังไม่สามารถยืนยันหรือคาดการณ์เกี่ยวกับแนวโน้มความต้องการหรือผลกระทบของการแข่งขันดังกล่าวได้
หากความต้องการไม่ได้เพิ่มขึ้นอย่างมีนัยสำคัญ
อาจมีผลกระทบต่อผลประกอบการและกระแสเงินสดของบริษัทฯ
หรือความสามารถในการชำระหนี้ในอนาคต

1.2.5 ความเสี่ยงจากการแข่งขันที่สำคัญจากผู้ประกอบการธุรกิจดาวเทียมรายอื่น
ผู้ประกอบธุรกิจด้านโครงข่ายภาคพื้นดิน และผู้ให้บริการด้านอินเทอร์เน็ต

บริษัทฯ เป็นผู้ประกอบธุรกิจดาวเทียมเพียงแห่งเดียวในประเทศ อย่างไรก็ดี
อาจจะมีการให้ใบอนุญาตในการประกอบกิจการนี้แก่ผู้อื่นในอนาคต ส่วนในระดับระหว่างประเทศ
มีการแข่งขันอยู่ในคาบสมุทรอินโดจีน โดยคู่แข่งรายใหญ่ของบริษัทฯ ได้แก่ AsiaSat, Intelsat,
Apstar, New Skies, Measat, และ ABS
ซึ่งผู้ประกอบการดังกล่าวบางรายมีความสามารถในการให้บริการในพื้นที่ในการให้บริการกว้างกว่าและแหล่งเงินทุนมากกว่าบริษัทฯ
โดยที่ผู้ประกอบธุรกิจดังกล่าวบางรายอาจมีข้อได้เปรียบจากการที่เป็นผู้ให้บริการในประเทศนั้นๆ
นอกจากนี้ การควบรวมกิจการของผู้ประกอบการอาจส่งผลให้มีผู้ประกอบการรายที่ใหญ่ขึ้น
มีการประหยัดต่อขนาดเพิ่มมากขึ้นและจะทำให้การแข่งขันในการประกอบธุรกิจเข้มข้นขึ้นซึ่งอาจก่อให้เกิดข้อจำกัดในการกำหนดราคาค่าบริการ
และอาจก่อให้เกิดผลกระทบต่อธุรกิจของบริษัทฯ

อนึ่ง บริษัทฯ ยังแข่งขันกับผู้ดำเนินการธุรกิจเครือข่ายภาคพื้นดิน เช่น เคเบิ้ล ใยแก้วนำแสง DSL
การแพร่ภาพสัญญาณโดยใช้คลื่นไมโครเวฟ และการกระจายคลื่น VHF/UHF
ระบบดิจิตอลในส่วนต่างๆ สำหรับบริการด้านการส่งข้อมูลจำนวนมาก และบริการเสริมต่างๆ
โดยเฉพาะอย่างยิ่ง การให้บริการ IP Broadband และอื่นๆ
ซึ่งการให้บริการโดยใช้เครือข่ายภาคพื้นดินมีค่าบริการที่ต่ำกว่าการให้บริการสื่อสารผ่านดาวเทียม
การแข่งขันทางธุรกิจที่เพิ่มขึ้นระหว่างผู้ให้บริการสื่อสารผ่านดาวเทียมและผู้ให้บริการโดยใช้เครือข่ายภาคพื้นดินอาจก่อให้เกิดข้อจำกัดในการกำหนดราคาค่าบริการ
หรืออาจจะส่งผลให้ลูกค้าผู้รับบริการของบริษัทฯ เปลี่ยนไปใช้บริการของผู้ประกอบการดังกล่าว
และอาจทำให้บริษัทฯ ประสบปัญหาในการรักษาหรือหาลูกค้าเพิ่มเติม
ซึ่งการแข่งขันที่เพิ่มขึ้นดังกล่าวอาจก่อให้เกิดผลกระทบในทางลบต่อธุรกิจของบริษัทฯ อย่างไรก็ตาม
สำหรับการให้บริการแก่ลูกค้าที่อยู่ห่างไกลและอยู่กระจายกันเป็นบริเวณกว้างบริการสื่อสารผ่านดาวเทียมจะมีค่าบริการที่ต่ำกว่าและเข้าถึงได้รวดเร็วกว่า
นอกจากนั้น
บริการสื่อสารผ่านดาวเทียมยังช่วยเสริมการขยายเครือข่ายภาคพื้นดินในการเชื่อมต่อเครือข่ายภาคพื้นดินในแต่ละภูมิภาครวมถึงการเป็นระบบสำรอง

1.2.6
ความเสี่ยงจากการที่ถูกกล่าวหาว่าปฏิบัติผิดสัญญาดำเนินกิจการดาวเทียมสื่อสารภายในประเทศ

ตามที่บริษัทฯ ดำเนินธุรกิจดาวเทียมภายใต้สัญญาอนุญาตให้ดำเนินกิจการ บริษัทฯ
อาจถูกยกเลิกสัญญาได้
หากมีการปฏิบัติผิดข้อสัญญาข้อใดข้อหนึ่งซึ่งอาจส่งผลกระทบในทางลบอย่างมีนัยสำคัญต่อธุรกิจ
ฐานะทางการเงิน ผลการดำเนินงาน และโอกาสทางธุรกิจ ในปี 2550 บริษัทฯ
ถูกกล่าวหาว่าปฏิบัติผิดข้อสัญญาดังต่อไปนี้

ข้อกำหนดที่เกี่ยวข้องกับสัดส่วนการถือหุ้น สืบเนื่องจากความจำเป็นที่บริษัทฯ
ต้องทำการเพิ่มทุนโดยออกหุ้นใหม่เพื่อจำหน่ายแก่บุคคลทั่วไป ซึ่งทำให้สัดส่วนการถือหุ้นของ บมจ.ชิน
คอร์ปอเรชั่นลดลงน้อยกว่าร้อยละ 51 บริษัทฯ
ได้เจรจากับกระทรวงเทคโนโลยีสารสนเทศและการสื่อสาร (“กระทรวงฯ”)
ในเรื่องนี้และได้มีการแก้ไขสัญญาดำเนินกิจการดาวเทียมสื่อสารภายในประเทศ ในปี 2547
เพื่อลดสัดส่วน การถือหุ้นของ บมจ.ชิน คอร์ปอเรชั่น ในบริษัทฯ จากเดิมร้อยละ 51
เหลือเพียงร้อยละ 40 และ กระทรวงฯ
ได้ส่งเรื่องให้สำนักเลขาธิการคณะรัฐมนตรีเพื่อนำเสนอคณะรัฐมนตรีพิจารณา
แต่เลขาธิการคณะรัฐมนตรีได้แจ้งกลับมาว่าเรื่องนี้ไม่จำเป็นต้องเสนอคณะรัฐมนตรีพิจารณา
ต่อมาได้มีการตีความเกี่ยวกับสัญญาสัมปทานอื่นว่าตามพระราชบัญญัติการให้เอกชนเข้าร่วมงานในกิจการของรัฐ
การแก้ไขสัญญาอนุญาตให้ดำเนินกิจการจะต้องได้รับความเห็นชอบจากคณะรัฐมนตรี
การแก้ไขสัญญาอนุญาตให้ดำเนินกิจการเพื่อลดสัดส่วนการถือหุ้นของบมจ.ชิน คอร์ปอเรชั่น
อาจเป็นโมฆะ และบริษัทฯ อาจปฏิบัติผิดข้อสัญญาเดิมก่อนที่จะมีการแก้ไข กระทรวงฯ
ได้ขอให้คณะกรรมการกฤษฎีกาพิจารณาให้ความเห็นในเรื่องนี้แล้วซึ่งคณะกรรมการกฤษฎีกาได้แจ้งว่าเนื่องจากประเด็นที่กระทรวงฯ
ขอหารือมานั้นเป็นเรื่องที่อยู่ในระหว่างการพิจารณาของศาลฎีกา
คณะกรรมการกฤษฎีกาจึงไม่ให้ความเห็นและไม่รับไว้พิจารณา

1.2.7
ความเสี่ยงจากความไม่ชัดเจนในการตีความให้ปฏิบัติตามสัญญาดำเนินกิจการดาวเทียมสื่อสาร
ภายในประเทศ

ข้อกำหนดที่เกี่ยวข้องกับดาวเทียมสำรอง ภายใต้สัญญาดำเนินกิจการดาวเทียมสื่อสารภายในประเทศ
บริษัทฯ มีหน้าที่จัดส่งดาวเทียมสำรองขึ้นสู่วงโคจรสำหรับดาวเทียมหลักทุกดวงที่บริษัทฯ
ได้จัดส่งขึ้นสู่วงโคจรแล้ว เนื่องจากดาวเทียมไอพีสตาร์ซึ่งบริษัทฯ
ได้ขออนุมัติส่งเข้าสู่วงโคจรเป็นดาวเทียมสำรองไม่ได้มีรายละเอียดลักษณะเฉพาะ
(Specification) เหมือนกับดาวเทียมไทยคม 3
ทุกประการทำให้มีข้อสงสัยว่าดาวเทียมไอพีสตาร์สามารถเป็นดาวเทียมสำรองของดาวเทียมไทยคม
3 ได้หรือไม่ กระทรวงฯ ได้ขอให้คณะกรรมการกฤษฎีกาพิจารณาให้ความเห็นในเรื่องนี้
ซึ่งคณะกรรมการกฤษฎีกาได้แจ้งว่าเนื่องจากประเด็นที่กระทรวงฯ
ขอหารือมานั้นเป็นเรื่องที่อยู่ในระหว่างการพิจารณาของศาลฎีกา
คณะกรรมการกฤษฎีกาจึงไม่ให้ความเห็นและไม่รับไว้พิจารณา

ข้อกำหนดเกี่ยวกับการประกันภัย จากการที่ดาวเทียมไทยคม 3 ได้รับความเสียหายนั้น บริษัทฯ
ได้รับค่าสินไหมทดแทนประมาณ 33.0 ล้านดอลลาร์สหรัฐ ซึ่งบริษัทฯ
ได้นำฝากเงินจำนวนดังกล่าวไว้ในบัญชีรักษาทรัพย์สิน (Escrow Account) ซึ่งอยู่นอกประเทศไทย
และบริษัทฯ
ได้ใช้เงินค่าสินไหมทดแทนทั้งจำนวนเพื่อเป็นค่าใช้จ่ายบางส่วนสำหรับการก่อสร้างและการจัดส่งดาวเทียมไทยคม
5 และสำหรับการเช่าช่องสัญญาณจากดาวเทียมอื่นเป็นการชั่วคราว
ตามพระราชบัญญัติวิธีการงบประมาณ พ.ศ. 2502
บรรดาเงินที่หน่วยงานราชการได้รับจะต้องนำส่งให้แก่กระทรวงการคลัง
เนื่องจากตามกรมธรรม์ประกันภัยกระทรวงเทคโนโลยีสารสนเทศและการสื่อสาร
เป็นผู้รับผลประโยชน์ร่วมกับบริษัทฯ
จึงมีข้อสงสัยว่าการนำฝากเงินค่าสินไหมทดแทนไว้ในบัญชีรักษาทรัพย์สิน (Escrow Account)
ซึ่งอยู่นอกประเทศไทยอาจเป็นการปฏิบัติที่ไม่เป็นไปตามบทบัญญัติของ
พระราชบัญญัติวิธีการงบประมาณ พ.ศ. 2502 กระทรวงฯ
ได้ขอให้คณะกรรมการกฤษฎีกาพิจารณาให้ความเห็นในเรื่องนี้
ซึ่งคณะกรรมการกฤษฎีกาได้แจ้งว่าเนื่องจากประเด็นที่กระทรวงฯ
ขอหารือมานั้นเป็นเรื่องที่อยู่ในระหว่างการพิจารณาของศาลฎีกา
คณะกรรมการกฤษฎีกาจึงไม่ให้ความเห็นและไม่รับไว้พิจารณา

1.2.8 ความเสี่ยงจากการเปลี่ยนแปลงสถานะของบริษัทฯ
เป็นคนต่างด้าวตามกฎหมายว่าด้วยการประกอบธุรกิจของคนต่างด้าว

ตามที่ พรบ. การประกอบธุรกิจของคนต่างด้าว พ.ศ.2542
ซึ่งเป็นกฎหมายที่กำหนดคุณสมบัติของบริษัทไทยและสัดส่วนการถือหุ้นของคนต่างด้าวในบริษัทไทย
และมีการนำคำนิยามของ “คนต่างด้าว” ในพรบ.การประกอบธุรกิจของคนต่างด้าว ไปใช้ใน
พรบ.การประกอบกิจการโทรคมนาคม พ.ศ.2544 ด้วย
ในส่วนคุณสมบัติของผู้ที่ยื่นขอใบอนุญาตประกอบกิจการโทรคมนาคมแบบที่ 2 และ แบบที่ 3 รวมทั้งใน
พรบ.การประกอบธุรกิจของคนต่างด้าวมีบทบัญญัติเกี่ยวกับการห้ามคนไทยถือหุ้นแทนคนต่างด้าวในการประกอบกิจการที่ต้องได้รับอนุญาตตามที่กำหนดไว้

ในปี 2549 กระทรวงพาณิชย์ได้ทำการตรวจสอบการถือหุ้นแทนคนต่างด้าวของบริษัทต่างๆ
ซึ่งรวมถึงการตรวจสอบการถือหุ้นของผู้ถือหุ้นรายใหญ่ใน บจ. กุหลาบแก้ว
ซึ่งเป็นบริษัทสัญชาติไทยที่ถือหุ้นในบริษัท ซีดาร์ โฮลดิ้ง จำกัด (Cedar) (Cedar
เป็นผู้ถือหุ้นรายใหญ่รายหนึ่งของ บมจ. ชิน คอร์ปอเรชั่น)
ในประเด็นว่าผู้ถือหุ้นสัญชาติไทยรายใหญ่ของ บจ. กุหลาบแก้วถือหุ้นแทนคนต่างด้าว
ซึ่งกระทรวงพาณิชย์ได้สรุปผลและส่งไปยังพนักงานเจ้าหน้าที่เพื่อทำการพิจารณาต่อไป
ขณะนี้อยู่ในระหว่างการดำเนินการของพนักงานเจ้าหน้าที่

ดังนั้น หาก บจ. กุหลาบแก้ว ถูกศาลพิพากษาถึงที่สุดตัดสินว่าเป็นคนต่างด้าวแล้ว Cedar
อาจกลายเป็นคนต่างด้าวไปด้วย และอาจส่งผลให้ บมจ. ชิน คอร์ปอเรชั่น
เป็นคนต่างด้าวตามกฎหมาย ซึ่งในกรณีดังกล่าวผู้ถือหุ้นต่างด้าวอื่นของบริษัทฯ
จะถือหุ้นรวมกันทั้งหมดได้ไม่เกิน 8.72% บริษัทฯ
จึงจะคงสถานะการเป็นบริษัทไทยและไม่มีผลกระทบต่อสัญญาดำเนินกิจการดาวเทียมสื่อสารภายในประเทศ

1.2.9 ความเสี่ยงจากคดีความที่บริษัทฯ
มิได้เป็นคู่กรณีอาจส่งผลให้มีการเพิกถอนสัญญาอนุญาตให้ดำเนินการธุรกิจดาวเทียม

เมื่อวันที่ 20 มีนาคม 2549 นายศาสตรา โตอ่อน ได้ยื่นฟ้องกระทรวงเทคโนโลยีฯ และ
กระทรวงคมนาคมเป็นจำเลยต่อศาลปกครองกลาง
โดยขอให้ศาลมีคำสั่งให้จำเลยยกเลิกสัญญาอนุญาตให้ดำเนินการของ AIS และ บริษัทฯ
และกำหนดมาตรการชั่วคราว มิให้ผู้ถือหุ้นรายใหม่ของ บมจ.ชิน คอร์ปอเรชั่น
ซึ่งเป็นผู้ถือหุ้นใหญ่ของบริษัทฯ ดำเนินการใดๆ หรือรับผลประโยชน์ใดๆ
จากกิจการตามสัญญาอนุญาตให้ดำเนินการดังกล่าว

ในคำฟ้อง นายศาสตรา ได้กล่าวหาว่า
จำเลยละเว้นการปฏิบัติหน้าที่โดยการไม่ใช้อำนาจหน้าที่ในการยกเลิกสัญญาอนุญาตให้ดำเนินการภายหลังจากมีการโอนหุ้นของบมจ.ชินคอร์ป
ให้กับผู้ถือหุ้นรายใหม่
โดยการโอนหุ้นดังกล่าวทำให้มีการเปลี่ยนแปลงโครงสร้างการถือหุ้นของบริษัทฯ อย่างมีนัยสำคัญ
ซึ่งส่งผลให้กลุ่ม ผู้ถือหุ้นรายใหม่มีอำนาจควบคุมบริษัทฯ
ซึ่งประกอบธุรกิจที่เป็นทรัพยากรของประเทศเพื่อประโยชน์สาธารณะศาลปกครองกลางได้ตัดสินว่านายศาสตราไม่มีสิทธิที่จะยื่นฟ้อง
เพราะมิได้เป็นคู่สัญญาในสัญญาอนุญาตให้ดำเนินการธุรกิจดาวเทียม
นายศาสตราได้อุทธรณ์ต่อศาลปกครองสูงสุด และในวันที่ 12 กันยายน 2549
ศาลปกครองสูงสุดได้วินิจฉัยว่านายศาสตราถือเป็นผู้มีส่วนได้เสียจึงมีอำนาจฟ้อง
โดยศาลให้เหตุผลว่าหากธุรกิจของบริษัทฯ อยู่ภายใต้การควบคุมของคนต่างด้าว
จะก่อให้เกิดความเสียหายหรือส่งผลกระทบต่อความมั่นคงของประเทศ
ซึ่งจะมีผลกระทบต่อนายศาสตราอย่างหลีกเลี่ยงไม่ได้ ดังนั้น
ศาลปกครองสูงสุดจึงมีคำสั่งให้ศาลปกครองกลางดำเนินการรับฟ้องและดำเนินการต่อไปตามรูปคดี
ขณะนี้ คดีอยู่ระหว่างพิจารณาของศาลปกครองกลาง
และในส่วนคำร้องขอให้ศาลกำหนดมาตรการหรือวิธีการคุ้มครองเพื่อบรรเทาทุกข์ชั่วคราวนั้น ในวันที่
17 พฤศจิกายน 2549
ศาลปกครองกลางมีคำสั่งไม่รับคำขอให้ศาลกำหนดมาตรการหรือวิธีการคุ้มครองเพื่อบรรเทาทุกข์ชั่วคราวของนายศาตราที่ขอให้ผู้ถูกฟ้องคดีทั้งสามทำการสั่งห้ามมิให้กลุ่มผู้ถือหุ้นรายใหม่มาดำเนินการใดๆ
เกี่ยวข้องกับกิจการโทรคมนาคมตามสัญญาอนุญาตให้ดำเนินกิจการทั้งสามฉบับ
เนื่องจากศาลเห็นว่ามูลเหตุแห่งการฟ้องคดียังไม่เพียงพอที่จะดำเนินการตามคำขอของผู้ฟ้องคดีและคดีนี้เป็นข้อพิพาทที่เกี่ยวกับหน้าที่การตรวจสัญญาอนุญาตให้ดำเนินกิจการของผู้ถูกฟ้องคดีซึ่งมีข้อกำหนดให้ปฏิบัติและความรับผิดตามสัญญาดังกล่าวอยู่
ซึ่งคำสั่งของศาลปกครองกลางนี้เป็นที่สุด
ส่วนกรณีตามฟ้องที่กล่าวข้างต้นอยู่ในระหว่างการพิจารณาของศาลปกครองกลาง

ทั้งนี้ บริษัทฯ จะไม่ได้รับผลกระทบใดๆ ตราบที่ยังไม่มีคำตัดสินว่าผู้ถือหุ้นของบริษัทฯ
อยู่ภายใต้การควบคุมของคนต่างด้าว อีกทั้งการยกเลิกสัญญาอนุญาตให้ดำเนินการของบริษัทฯ
จะต้องพิจารณาเงื่อนไขและข้อกำหนดในสัญญาดำเนินกิจการดาวเทียมสื่อสารภายในประเทศด้วยว่าสามารถทำได้หรือไม่

เมื่อวันที่ 19 เมษายน 2550 นายสุพงษ์ ลิ้มธนากุล ได้ยื่นฟ้อง กทช. และ กระทรวงเทคโนโลยีฯ
ต่อศาลปกครองกลาง
โดยอ้างเหตุเรื่องเจ้าหน้าที่รัฐและหน่วยงานทางปกครองละเลยต่อการปฏิบัติหน้าที่ในการตรวจสอบบริษัทฯ
ว่าประกอบกิจการโทรคมนาคมโดยฝ่าฝืนกฎหมายหรือไม่ หลังจากที่มีการโอนขายหุ้นของ บมจ.ชิน
คอร์ปอเรชั่นให้แก่ผู้ถือหุ้นรายใหม่ ขณะนี้ คดีอยู่ระหว่างการพิจารณาของศาลปกครองกลาง

1.2.10 ความเสี่ยงด้านการจัดหาช่องสัญญาณดาวเทียมเพื่อให้บริการอย่างเพียงพอและต่อเนื่อง

ดาวเทียมมีอายุการใช้งานจำกัดอยู่ประมาณ 12-16 ปี
และใช้เวลาในการสร้างและจัดส่งดาวเทียมสู่วงโคจรประมาณ 2-3 ปี ทั้งนี้ ดาวเทียมไทยคม 1A
และ ไทยคม 2 จะมีอายุการใช้งานสิ้นสุดลงในปี 2552 และ ปี 2553 ตามลำดับ ดังนั้น
หากบริษัทฯ
ไม่สามารถจัดหาช่องสัญญาณดาวเทียมเพื่อทดแทนช่องสัญญาณดาวเทียมของดาวเทียมที่จะหมดอายุลงได้ในปริมาณที่เพียงพอและต่อเนื่อง
บริษัทฯ อาจมีความเสี่ยงที่ลูกค้าต่างประเทศบางรายจะโอนย้ายไปอยู่ดาวเทียมดวงอื่นในช่วง 1-3
ปีข้างหน้า

ปัจจุบันบริษัทฯ
อยู่ระหว่างการเจรจาและศึกษาความเป็นไปได้ในการจัดหาช่องสัญญาณดาวเทียมเพื่อทดแทนช่องสัญญาณดาวเทียมของดาวเทียมที่จะหมดอายุลง
แต่ยังไม่มีข้อสรุปในขณะนี้

1.2.11 ความเสี่ยงจากการที่บริษัทฯ
อาจถูกเรียกเก็บภาษีเงินได้ย้อนหลังจากค่าสินไหมทดแทนดาวเทียมไทยคม 3

จากการที่ดาวเทียมไทยคม 3 ได้รับความเสียหายในปี 2546 ซึ่งบริษัทฯ
ได้รับค่าสินไหมทดแทนประมาณ 33 ล้านดอลล่าร์สหรัฐ โดยบริษัทฯ และกระทรวงเทคโนโลยีฯ
เป็นผู้รับผลประโยชน์จากค่าสินไหมทดแทนร่วมกันในปี 2547 กระทรวงเทคโนโลยีฯ
ได้มอบค่าสินไหมทดแทนให้บริษัทฯ เพื่อนำไปใช้ในการสร้างดาวเทียมไทยคม 5 ทดแทน บริษัทฯ
ได้รับรู้เงินค่าสินไหมทดแทนเป็นรายได้และนำมารวมคำนวณกำไรสุทธิเพื่อเสียภาษีเงินได้นิติบุคคลประจำปี
2548
และบริษัทฯได้ทำหนังสือข้อหารือเกี่ยวกับประเด็นดังกล่าวไปยังกรมสรรพากรว่าเงินค่าสินไหมทดแทนดังกล่าว
จะต้องนำมารวมเป็นรายได้ในการคำนวณภาษีเงินได้นิติบุคคลหรือไม่
ซึ่งกรมสรรพากรได้ตอบข้อหารือมาในปี 2549
ว่าค่าสินไหมทดแทนดังกล่าวไม่เป็นรายได้ที่ต้องนำมารวมคำนวณเพื่อเสียภาษีเงินได้นิติบุคคล
บริษัทฯจึงยื่นเรื่องขอคืนภาษีที่ได้จ่ายไปแล้วและได้รับคืนจากกรมสรรพากรในปีเดียวกัน

มีการรายงานข่าวว่า คณะกรรมการตรวจสอบการกระทำที่ก่อให้เกิดความเสียหายแก่รัฐ (คตส.)
มีมติให้กรมสรรพากรเรียกเก็บภาษีจากบริษัทฯ โดย คตส. มีความเห็นว่า
ค่าสินไหมทดแทนนั้นถือว่าเป็นรายได้ของบริษัทฯ จึงต้องนำมารวมคำนวณภาษีเงินได้นิติบุคคล
แต่ขณะนี้ บริษัทฯ ยังไม่ได้รับหนังสือจากกรมสรรพากรในเรื่องนี้

1.2.12 ความเสี่ยงจากการพึ่งพาผู้ผลิตเพียงน้อยราย

การประกอบธุรกิจดาวเทียมมีรายจ่ายลงทุนที่สำคัญ คือ ต้นทุนในการจัดสร้างและจัดส่งดาวเทียม
ซึ่งในปัจจุบันมีผู้ให้บริการจัดสร้างและจัดส่งดาวเทียมที่มีประสบการณ์และมีความน่าเชื่อถืออยู่เพียงน้อยราย
และส่วนประกอบสำคัญในการผลิต IPSTAR User Terminal บางส่วนเป็นทรัพย์สินทางปัญญา
(Intellectual Property) ของผู้ผลิต ทำให้บริษัทฯ
มีความจำเป็นที่ต้องพึ่งพาผู้ผลิตบางรายในการผลิตชิ้นส่วนสำคัญดังกล่าว

ด้วยข้อจำกัดดังกล่าว บริษัทฯ ได้หาทางเลือกเตรียมพร้อมไว้เพื่อลดความเสี่ยงทางธุรกิจ
ด้วยการแสวงหาผู้ผลิตรายอื่นที่มีคุณภาพและราคาที่เหมาะสม นอกจากนั้น
ในปัจจุบันมีผู้ให้บริการจัดสร้างและจัดส่งรายใหม่เพิ่มขึ้น
ซึ่งจะทำให้ความเสี่ยงจากการพึ่งพาผู้ผลิตน้อยรายลดลงได้

1.3 ความเสี่ยงอันเกี่ยวข้องกับการเงิน

1.3.1 ความเสี่ยงจากความผันผวนของอัตราแลกเปลี่ยนเงินตราต่างประเทศ

เนื่องจากลักษณะธุรกิจสื่อสารผ่านดาวเทียมเกี่ยวข้องโดยตรงกับเทคโนโลยีจากต่างประเทศทำให้ไม่สามารถหลีกเลี่ยงภาระค่าใช้จ่ายสำหรับการลงทุนในสกุลเงินตราต่างประเทศได้
และในปี 2551 บริษัทฯ มีสัดส่วนรายได้ที่อิงกับเงินสกุลต่างประเทศ อยู่ในอัตราประมาณร้อยละ 84
ของรายได้จากการขายและบริการ อนึ่ง บริษัทฯ
มีการบริหารความเสี่ยงจากการเปลี่ยนแปลงของอัตราแลกเปลี่ยน
โดยคำนึงถึงสัดส่วนของเงินกู้ยืมต่อรายได้ในสกุลเงินสหรัฐฯ และสกุลเงินบาทให้มีความสอดคล้องกัน
(natural hedge)
และมีการใช้ตราสารอนุพันธ์ทางการเงินซึ่งเป็นที่ยอมรับทั่วไปในตลาดเงินและเห็นว่ามีความเหมาะสมสำหรับการป้องกันความเสี่ยงที่อาจเกิดขึ้น
ได้แก่ สัญญาซื้อขายเงินตราต่างประเทศล่วงหน้า สัญญาสิทธิเลือกซื้อขายเงินตราต่างประเทศ
เพื่อลดความเสี่ยงจากการผันผวนของอัตราแลกเปลี่ยนเงินตราต่างประเทศและอัตราดอกเบี้ยที่อาจมีขึ้น

ณ วันที่ 31 ธันวาคม 2551 กลุ่มบริษัทฯ
มีสินทรัพย์และหนี้สินที่เป็นเงินตราต่างประเทศที่สำคัญภายหลังจากการป้องกันความเสี่ยง จำนวน
2,805.77 และ 11,298.70 ล้านบาท ตามลำดับ

1.3.2 ความเสี่ยงจากผลกระทบทางอ้อมจากสถานการณ์ทางการเงินของโลกต่อสภาพคล่องภายใน
ประเทศ และ การชะลอตัวทางเศรษฐกิจ (Economic Recession)

เศรษฐกิจไทยในปี 2552 มีแนวโน้มที่จะชะลอตัว
และมีความเป็นไปได้ที่เศรษฐกิจไทยอาจจะเติบโตต่ำกว่าที่คาดการณ์ เนื่องจากเศรษฐกิจสหรัฐ
และประเทศในยุโรปที่เป็นกลไกสำคัญในการขับเคลื่อนเศรษฐกิจโลกกำลังเข้าสู่ภาวะถดถอยอย่างรุนแรง
และวิกฤตเศรษฐกิจยังได้ขยายลุกลามต่อไปในเอเชีย
สำหรับประเทศไทยจะได้รับผลกระทบนี้อย่างหลีกเลี่ยงไม่ได้
ซึ่งอาจส่งผลให้การบริโภคและการลงทุนในประเทศของภาคเอกชนมีแนวโน้มที่ต่ำลง
และอาจมีผลกระทบต่อการใช้จ่ายของผู้บริโภคซึ่งปัจจัยเหล่านี้อาจกระทบต่อรายได้ของบริษัทฯ

คาดว่าตลาดทุนจะมีความผันผวนเป็นอย่างมากจากการเคลื่อนย้ายเงินทุนของนักลงทุนต่างชาติและกองทุนที่ขายหุ้นทั่วโลกเพื่อระดมเงินสดรองรับการไถ่ถอนหน่วยลงทุน
และ กองทุนต่างๆ รวมถึงนักลงทุนต่างชาติในประเทศไทยอาจมีการปิดความเสี่ยงสภาพคล่อง
(Liquidate)
ด้วยการดึงเงินกลับประเทศเพื่อนำเงินไปลงทุนหรือหาแหล่งในการลงทุนหรือฝากเงินในที่มีความปลอดภัยกว่า
ซึ่งอาจทำให้เศรษฐกิจในประเทศไทยเข้าสู่สภาวะเงินตึงตัว
ซึ่งอาจส่งผลกระทบต่อสภาพคล่องภายในประเทศ
และกระทบการจัดหาแหล่งเงินทุนและต้นทุนทางการเงินของบริษัทฯ
หากมีการขยายการลงทุนและต้องจัดหาแหล่งเงินทุนเพิ่มในอนาคต

1.3.3 ความเสี่ยงจากการเก็บหนี้จากลูกค้าล่าช้า

เนื่องจากตลาดหลักของการให้บริการดาวเทียมของบริษัทฯ อยู่ในแถบอินโดจีน และ เอเชียใต้
ซึ่งบางประเทศในภูมิภาคนี้ เช่น อินเดีย พม่า เวียดนาม
ดำเนินนโยบายในการควบคุมเงินตราต่างประเทศทำให้ผู้ที่ต้องการโอนเงินสกุลต่างประเทศออกภายนอกประเทศต้องขออนุญาตหน่วยงานที่เกี่ยวข้องก่อน
การดำเนินนโยบายดังกล่าวอาจเป็นสาเหตุให้ลูกค้าของบริษัทฯ
ที่อยู่ในประเทศดังกล่าวไม่สามารถชำระค่าบริการให้แก่บริษัทฯ ได้ตรงเวลา
การล่าช้าของการชำระเงินจากลูกค้าอาจส่งผลกระทบต่อกระแสเงินสดของบริษัทฯ
หรือความสามารถในการชำระหนี้ในอนาคต

1.3.4 ความเสี่ยงจากความผันผวนของอัตราดอกเบี้ย

ในปี 2551 บริษัทฯ มีสัดส่วนเงินกู้ยืมที่มีอัตราดอกเบี้ยแบบลอยตัวคิดเป็นร้อยละ 60
ของเงินกู้ยืมรวม การเพิ่มขึ้นของอัตราดอกเบี้ยอาจมีผลกระทบทำให้บริษัทฯ
มีต้นทุนทางการเงินสูงขึ้นและอาจส่งผลกระทบต่อกระแสเงินสดของบริษัทฯ อย่างไรก็ตาม บริษัทฯ
ได้มีการติดตามภาวะการเคลื่อนไหวของอัตราดอกเบี้ยอย่างใกล้ชิด
เพื่อที่จะเปลี่ยนอัตราดอกเบี้ยแบบลอยตัวให้เป็นอัตราคงที่ในเวลาที่เหมาะสมและมีประสิทธิภาพ

โดยอัตราดอกเบี้ยในปี 2552 มีแนวโน้มค่อนข้างคงที่
เนื่องจากสภาวะเศรษฐกิจโลกมีแนวโน้มชะลอตัว ดังนั้น บริษัทฯ
คาดว่าจะไม่ได้รับผลกระทบจากความผันผวนของอัตราดอกเบี้ยในปี 2552

1.3.5 ความเสี่ยงที่บริษัทฯ อาจทำผิดข้อกำหนดในสัญญาเงินกู้

ณ วันที่ 31 ธันวาคม 2551 บริษัทฯ มีหนี้สินที่มีภาระดอกเบี้ยสุทธิทั้งสิ้น 9,310 ล้านบาท
ในสัญญาเงินกู้ระยะยาวบริษัทฯ
ได้ตกลงกับเจ้าหนี้สถาบันการเงินว่าตลอดอายุสัญญาการกู้เงินจะปฏิบัติตามข้อตกลงในสัญญาเงินกู้
ซึ่งหากบริษัทฯ ไม่สามารถปฏิบัติตามข้อกำหนดตามสัญญาได้ จะถือว่าบริษัทฯ ผิดสัญญากู้ยืมเงิน
เจ้าหนี้มีสิทธิระงับการให้กู้ยืมเงิน เเละ ถือว่าเงินกู้ทั้งหมดถึงกำหนดชำระทันที
ซึ่งหากเกิดกรณีผิดเงื่อนไขดังกล่าวจะมีผลต่อสภาพคล่องและฐานะการดำเนินงานของบริษัทฯ

อย่างไรก็ตาม ปัจจุบันบริษัทฯ สามารถปฏิบัติตามข้อกำหนดตามสัญญาเงินกู้ได้

1.4 ความเสี่ยงด้านการบริหารและการจัดการ

1.4.1 ความเสี่ยงจากการสูญเสียผู้บริหาร

เนื่องจากการดำเนินธุรกิจด้านเทคโนโลยีดาวเทียมสื่อสารมีความต้องการบุคลากรที่มีความรู้ความสามารถทางด้านเทคโนโลยีดังกล่าวอย่างลึกซึ้ง
ซึ่งความสามารถทางเทคโนโลยีดังกล่าวเป็นปัจจัยที่นำไปสู่ความสำเร็จส่วนหนึ่งของบริษัทฯ
และปัจจุบันบุคลากรที่มีความรู้และความสามารถทางเทคโนโลยีสื่อสาร
โดยเฉพาะทางด้านสื่อสารดาวเทียมในประเทศมีค่อนข้างจำกัด นอกจากนี้ บริษัทฯ
มีธุรกิจที่ครอบคลุมในหลายประเทศ ซึ่งต้องอาศัยบุคคลากรที่มีความรู้และความชำนาญในแต่ละพื้นที่
ดังนั้น การสูญเสียผู้บริหารระดับสูงอาทิเช่น ผู้บริหารระดับสูงของหน่วยงานวิศวกรรมดาวเทียม
หรือขาดบุคคลากรที่มีความรู้ความชำนาญของแต่ละพื้นที่ อาจส่งผลเสียต่อการดำเนินงานของบริษัทฯ
ได้ ด้วยเหตุนี้ บริษัทฯ
จึงส่งผู้บริหารในทุกระดับไปอบรมและศึกษาดูแลงานด้านต่างประเทศอย่างสม่ำเสมอ
รวมถึงการให้ผลประโยชน์ตอบแทนที่เหมาะสม

1.4.2 ความเสี่ยงจากการใช้เทคโนโลยีสารสนเทศ

ด้วยธุรกิจของบริษัทฯ ในปัจจุบันจำเป็นที่จะต้องนำระบบคอมพิวเตอร์
เชื่อมต่อกับเครือข่ายอินเทอร์เน็ตในการทำธุรกรรมเพื่อให้ทันต่อเหตุการณ์และสามารถที่จะแข่งขันได้อย่างมีประสิทธิภาพ
ในการนี้ ทำให้บริษัทมีความเสี่ยงหากระบบคอมพิวเตอร์และข้อมูลสารสนเทศได้รับภัยคุกคาม
ซึ่งอาจจะก่อความเสียหายต่อธุรกิจของบริษัทฯ ได้ ด้วยเหตุนี้ บริษัทฯ
จึงกำหนดนโยบายและบัญญัติข้อบังคับในการใช้ระบบคอมพิวเตอร์สารสนเทศ
เพื่อที่จะลดความเสี่ยงจากภัยคุกคามที่อาจเกิดขึ้นได้และมีนโยบายอย่างชัดเจนที่จะให้ความรู้อย่างต่อเนื่องแก่พนักงานในการใช้ระบบคอมพิวเตอร์
และสารสนเทศอย่างปลอดภัยและได้ผลสูงสุด
โดยตระหนักถึงความเสี่ยงที่มากับระบบที่อาจก่อให้เกิดความเสียหาย และส่งเสริมให้มีการใช้ระบบ
โดยให้มีการบังคับควบคุมอย่างรัดกุม และปฏิบัติตามตัวบทกฎหมายที่ใช้บังคับ
โดยคำนึงถึงสิทธิความเป็นส่วนตัวอันชอบธรรมของผู้ใช้ บนพื้นฐานความถูกต้องแม่นยำของข้อมูล
และสามารถให้บริการระบบคอมพิวเตอร์สารสนเทศเพื่อใช้ในการทำงานอย่างมีประสิทธิภาพ